CELEX: 32022R0312
Language: lt
Date: 2022-02-24 00:00:00
Title: Europos Parlamento ir Tarybos reglamentas (ES) 2022/312 2022 m. vasario 24 d. kuriuo iš dalies keičiamas Reglamentas (ES) 2020/1429, kiek tai susiję su aptariamojo laikotarpio, kuriuo taikomos laikinosios priemonės, susijusios su mokesčių už naudojimąsi geležinkelių infrastruktūra ėmimu, trukme (Tekstas svarbus EEE)

2022 2 28   
               
               
                  LT
               
               
                  Europos Sąjungos oficialusis leidinys
               
               
                  L 55/1
               
            
         EUROPOS PARLAMENTO IR TARYBOS REGLAMENTAS (ES) 2022/312
         2022 m. vasario 24 d.
         kuriuo iš dalies keičiamas Reglamentas (ES) 2020/1429, kiek tai susiję su aptariamojo laikotarpio, kuriuo taikomos laikinosios priemonės, susijusios su mokesčių už naudojimąsi geležinkelių infrastruktūra ėmimu, trukme
         (Tekstas svarbus EEE)
         EUROPOS PARLAMENTAS IR EUROPOS SĄJUNGOS TARYBA,
         atsižvelgdami į Sutartį dėl Europos Sąjungos veikimo, ypač į jos 91 straipsnį,
         atsižvelgdami į Europos Komisijos pasiūlymą,
         teisėkūros procedūra priimamo akto projektą perdavus nacionaliniams parlamentams,
         atsižvelgdami į Europos ekonomikos ir socialinių reikalų komiteto nuomonę (1),
         pasikonsultavę su Regionų komitetu,
         laikydamiesi įprastos teisėkūros procedūros (2),
         kadangi:
         
                     (1)
                  
                  
                     dėl COVID-19 pandemijos, labai sumažėjus paklausai, smarkiai sumažėjo geležinkelių eismas. Tai padarė didelį poveikį geležinkelio įmonėms;
                  
               
                     (2)
                  
                  
                     geležinkelio įmonės tų aplinkybių negali kontroliuoti ir joms nuolat kyla didelių likvidumo problemų, jos patiria didelių nuostolių, o kai kuriais atvejais joms gresia nemokumas;
                  
               
                     (3)
                  
                  
                     siekiant neutralizuoti neigiamą ekonominį COVID-19 pandemijos poveikį ir paremti geležinkelio įmones, Europos Parlamento ir Tarybos reglamentu (ES) 2020/1429 (3) valstybėms narėms buvo suteikta galimybė leisti infrastruktūros valdytojams sumažinti mokesčius už prieigą prie geležinkelių infrastruktūros, jų netaikyti arba atidėti jų mokėjimą. Ta galimybė buvo suteikta aptariamuoju laikotarpiu nuo 2020 m. kovo 1 d. iki 2020 m. gruodžio 31 d., o Deleguotuoju reglamentu (ES) 2021/1061 (4) Komisija tą laikotarpį pratęsė iki 2021 m. gruodžio 31 d.;
                  
               
                     (4)
                  
                  
                     tai, kad COVID-19 pandemija tęsiasi ir asiranda naujų labai užkrečiamų ir nenuspėjamų COVID-19 sukeliančių atmainų, tokių kaip omikron atmaina, reiškia, kad gali būti reikalingos naujos ribojamosios priemonės;
                  
               
                     (5)
                  
                  
                     COVID-19 pandemija ir toliau daro neigiamą poveikį geležinkelių sektoriui, ir gali būti, kad geležinkelio įmonės tą poveikį patirs ir toliau. Siekiant reaguoti į neatidėliotinus sektoriaus poreikius, Reglamente (ES) 2020/1429 nustatytas aptariamasis laikotarpis turėtų būti toliau pratęstas iki 2022 m. birželio 30 d.;
                  
               
                     (6)
                  
                  
                     dėl to, kad COVID-19 pandemijos raida yra nenuspėjama, greitai randasi naujų atmainų ir kad reikia įvertinti jų poveikį geležinkelių sektoriui, reguliavimo veiksmų reikia imtis greitai ir lanksčiai. Siekiant išvengti atsako į dabartinę padėtį spragų, labai svarbu užtikrinti, kad taisyklės būtų taikomos ir toliau po 2021 m. gruodžio 31 d. Atsižvelgiant į Reglamentu (ES) 2020/1429 nustatytų priemonių pobūdį, pratęsto aptariamojo laikotarpio taikymas atgaline data nepažeis teisėtų suinteresuotųjų asmenų lūkesčių;
                  
               
                     (7)
                  
                  
                     Komisija turėtų nuolat analizuoti ekonominį COVID-19 pandemijos poveikį geležinkelių sektoriui, ir, jei nepalankios sąlygos išliktų toliau, Sąjunga turėtų galėti nepagrįstai nedelsdama pratęsti Reglamentu (ES) 2020/1429 nustatytų priemonių taikymo laikotarpį;
                  
               
                     (8)
                  
                  
                     siekiant pratęsti, jei būtina ir pateisinama, Reglamente (ES) 2020/1429 nustatytų taisyklių galiojimą, pagal Sutarties dėl Europos Sąjungos veikimo 290 straipsnį Komisijai turėtų būti deleguoti įgaliojimai priimti aktus dėl aptariamojo laikotarpio, kuriuo taikomos Reglamentu (ES) 2020/1429 numatytos priemonės, pratęsimo. Ypač svarbu, kad atlikdama parengiamąjį darbą Komisija tinkamai konsultuotųsi, taip pat ir su ekspertais, ir kad tos konsultacijos būtų vykdomos vadovaujantis 2016 m. balandžio 13 d. Tarpinstituciniame susitarime dėl geresnės teisėkūros (5) nustatytais principais. Visų pirma siekiant užtikrinti vienodas galimybes dalyvauti atliekant su deleguotaisiais aktais susijusį parengiamąjį darbą, Europos Parlamentas ir Taryba visus dokumentus gauna tuo pačiu metu kaip ir valstybių narių ekspertai, o jų ekspertams sistemingai suteikiama galimybė dalyvauti Komisijos ekspertų grupių, kurios atlieka su deleguotaisiais aktais susijusį parengiamąjį darbą, posėdžiuose;
                  
               
                     (9)
                  
                  
                     kadangi šio reglamento tikslo, t. y. pratęsti laikinųjų mokesčių už naudojimąsi geležinkelių infrastruktūra ėmimo taisyklių, nustatytų reaguojant į neatidėliotiną padėtį, susidariusią dėl COVID-19 pandemijos, taikymą, valstybės narės negali deramai pasiekti, o dėl veiksmo masto arba poveikio to tikslo būtų geriau siekti Sąjungos lygmeniu, laikydamasi Europos Sąjungos sutarties 5 straipsnyje nustatyto subsidiarumo principo Sąjunga gali patvirtinti priemones. Pagal tame straipsnyje nustatytą proporcingumo principą, šiuo reglamentu neviršijama to, kas būtina nurodytam tikslui pasiekti;
                  
               
                     (10)
                  
                  
                     todėl Reglamentas (ES) 2020/1429 turėtų būti atitinkamai iš dalies pakeistas;
                  
               
                     (11)
                  
                  
                     atsižvelgiant į skubą, atsiradusią dėl išskirtinių aplinkybių, kurias sukėlė COVID-19 pandemija, pateisinančių siūlomas priemones, ir visų pirma siekiant skubiai patvirtinti būtinas priemones, kad būtų išspręstos rimtos ir neatidėliotinos problemos, su kuriomis susiduria sektorius, tikslinga taikyti išimtį prie Europos Sąjungos sutarties, Sutarties dėl Europos Sąjungos veikimo ir Europos atominės energijos bendrijos steigimo sutarties pridėto Protokolo Nr. 1 dėl nacionalinių parlamentų vaidmens Europos Sąjungoje 4 straipsnyje nustatytam aštuonių savaičių laikotarpiui;
                  
               
                     (12)
                  
                  
                     siekiant užtikrinti tęstinumą ir sudaryti sąlygas nedelsiant taikyti šiame reglamente nustatytas priemones, šis reglamentas turėtų įsigalioti skubos tvarka kitą dieną po jo paskelbimo Europos Sąjungos oficialiajame leidinyje ir būti taikomas atgaline data nuo 2022 m. sausio 1 d.,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (ES) 2020/1429 daliniai pakeitimai
            Reglamentas (ES) 2020/1429 iš dalies keičiamas taip:
            
                        1)
                     
                     
                        1 straipsnis pakeičiamas taip:
                        
                           „1 straipsnis
                           Šiuo reglamentu nustatomos laikinosios mokesčių už naudojimąsi geležinkelių infrastruktūra ėmimo, kaip nustatyta Direktyvos 2012/34/ES IV skyriuje, taisyklės. Jis taikomas geležinkelių infrastruktūros naudojimui teikiant vidaus ir tarptautines vežimo geležinkeliais paslaugas, kuriam taikoma ta direktyva, laikotarpiu nuo 2020 m. kovo 1 d. iki 2022 m. birželio 30 d. (toliau – aptariamasis laikotarpis).“;
                        
                     
                  
                        2)
                     
                     
                        5 straipsnio 2 dalis pakeičiama taip:
                        
                           „2.   Jei Komisija, remdamasi 1 dalyje nurodytais duomenimis, nustato, kad geležinkelių eismo lygis, palyginti su lygiu atitinkamu ankstesnių metų laikotarpiu, toliau išlieka mažas ir greičiausiai toks išliks, ir taip pat, remdamasi geriausiais turimais moksliniais duomenimis, nustato, kad ši padėtis susiklostė dėl COVID-19 pandemijos poveikio, Komisija pagal 6 straipsnį priima deleguotuosius aktus, kad atitinkamai pakeistų 1 straipsnyje nustatytą aptariamąjį laikotarpį. Tokiu pakeitimu aptariamasis laikotarpis gali būti pratęstas ne daugiau kaip šešiais mėnesiais ir aptariamojo laikotarpio negalima pratęsti ilgiau nei iki 2023 m. gruodžio 31 d.“;
                        
                     
                  
                        3)
                     
                     
                        6 straipsnio 2 dalis pakeičiama taip:
                        
                           „2.   5 straipsnio 2 dalyje nurodyti įgaliojimai priimti deleguotuosius aktus Komisijai suteikiami iki 2023 m. gruodžio 31 d.“
                        
                     
                  
         
            2 straipsnis
            Įsigaliojimas
            Šis reglamentas įsigalioja jo paskelbimo Europos Sąjungos oficialiajame leidinyje dieną.
            Jis taikomas nuo 2022 m. sausio 1 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2022 m. vasario 24 d.
            
               
                  Europos Parlamento vardu
               
               
                  Pirmininkė
               
               R. METSOLA
            
            
               
                  Tarybos vardu
               
               
                  Pirmininkė
               
               A. PANNIER-RUNACHER
            
         
         
            (1)  2022 m. sausio 19 d. nuomonė (dar nepaskelbta Oficialiajame leidinyje).
         
            (2)  2022 m. vasario 16 d. Europos Parlamento pozicija (dar nepaskelbta Oficialiajame leidinyje) ir 2022 m. vasario 24 d. Tarybos sprendimas.
         
            (3)  2020 m. spalio 7 d. Europos Parlamento ir Tarybos reglamentas (ES) 2020/1429, kuriuo, atsižvelgiant į COVID-19 protrūkį, nustatomos tvarios geležinkelių rinkos užtikrinimo priemonės (OL L 333, 2020 10 12, p. 1).
         
            (4)  2021 m. birželio 28 d. Komisijos deleguotasis reglamentas (ES) 2021/1061, kuriuo pratęsiamas Europos Parlamento ir Tarybos reglamente (ES) 2020/1429, kuriuo, atsižvelgiant į COVID-19 protrūkį, nustatomos tvarios geležinkelių rinkos užtikrinimo priemonės, nustatytas laikotarpis (OL L 229, 2021 6 29, p. 1).
         
            (5)  OL L 123, 2016 5 12, p. 1.